REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/16-23

6. februar 2023. godine

B e o g r a d

Z A P I S N I K

SEDME SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 4. FEBRUARA 2023. GODINE

 Sednica je počela u 8,30 časova.

 Sednicom je predsedavao prof. dr Marko Atlagić, predsednik Odbora.

Sednici su prisustvovali članovi Odbora: dr Živan Bajić, prof. dr Žika Bujuklić, Dejana Vasić, Nataša Ivanović, prof. dr Branimir Jovančićević, prof. dr Vladimir Obradović, prof. dr Đorđe Pavićević, Stojan Radenović i prof. dr Jahja Fehratović.

Sednici je prisustvovali prof. dr Vladimir Đukić (Mirka Lukić Šarkanović) i Borislava Perić Ranković (Tatjana Medved), zamenici članova Odbora.

Sednici nisu prisustvovali članovi Odbora: Ljubinko Đurković, mr Đorđe Kosanić, dr Zoran Lutovaci Dragana Miljanić, niti njihovi zamenici.

 Sednici su prisustvovali predstavnici Ministarstva nauke, tehnološkog razvoja i inovacija: dr Jelena Begović, ministar, Vukašin Grozdić, državni sekretar, dr Marina Soković, pomoćnik ministra, Viktor Nedović, posebni savetnik ministra i Željka Dukić, samostalni savetnik i predstavnici Ministarstva prosvete: prof. dr Ivica Radović, državni sekretar i dr Aleksandar Jović, pomoćnik ministra za međunarodnu saradnju i evropske integracije.

 Na predlog predsednika, Odbor je jednoglasno, (11 glasova – ZA), usvojio sledeći dnevni red:

1. Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Erazmus+ - programu Evropske unije za obrazovanje, obuke, mlade i sport, koji je podnela Vlada (broj: 011-2959/22, od 30.12.2022. godine),
2. Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Horizont Evropa – okvirnom programu za istraživanje i inovacije, koji je podnela Vlada (broj: 011-44/23, od 13.01.2023. godine).

 Prva tačka dnevnog reda: **Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Erazmus+ - programu Evropske unije za obrazovanje, obuke, mlade i sport, koji je podnela Vlada (broj: 011-2959/22, od 30.12.2022. godine)**

 Uvodne napomene povodom ove tačke dnevnog reda izneo je prof. dr Ivica Radović, državni sekretar Ministarstva prosvete i istakao da je Republika Srbija još od 2019. godine postala punopravna članica programa Erazmus+ sa pravom učešća u svim programskim komponentama, što znači da se ustanove i organizacije iz Srbije mogu prijavljivati za sve vrste projekata u okviru Erazmus+ programa u ulozi koordinatora ili partnera na projektu. Od početka ovog programa Srbija je vodeća zemlja u regionu po broju odobrenih projekata, sredstava i broju učesnika u projektima mobilnosti. U prvom ciklusu programa od 2014. do 2020. godine ostvareni su značajni rezultati koji obuhvataju učešće u više od 4000 projekata, sa preko 16000 učesnika mobilnosti na razmenama u zemljama članicama Erazmus+ programa. Učešće u Erazmus+ programu će nastaviti da pomaže konstantnom razvoju obrazovnog sistema Republike Srbije kroz podršku projektima koji u svojoj osnovi imaju teme koje su u skladu sa našim nacionalnim prioritetima u obrazovanju, definisanim Strategijom razvoja obrazovanja do 2030. godine i Akcionim planom za sprovođenje strategije. Sedmogodišnji program Erazmus+ se završio 31.12.2020. godine, a od 1.1.2021. godine se saradnja nastavlja kroz novi sedmogodišnji program koji je uspostavljen Uredbom EU br. 2021/817 Evropskog parlamenta i Saveta Evrope od 20. maja 2021. godine. Branko Ružić, ministar prosvete je, u ime Republike Srbije, 8.11.2021. godine potpisao sporazum između Republike Srbije i Evropske unije o učešću Republike Srbije u programu Erazmus+, programu Evropske unije za obrazovanje, obuke, mlade i sport. Novi sedmogodišnji ciklus sprovođenja omogućava učešće još većeg broja učesnika u širem spektru organizacija. Novi program ističe inkluzivnost, zelene inicijative i digitalizaciju kao ključne prioritete, kao i jačanje građanskih vrednosti, dijalog kultura, toleranciju i razumevanje društvenog, kulturnog i istorijskog nasleđa. Novi program Erazmus+ je najznačajniji instrument uspostavljanja evropskog obrazovnog prostora koji predstavlja važno strateško opredeljenje Evropske unije za sektor obrazovanja za period do 2025. godine. Evropski obrazovni prostor se uspostavlja radi prevazilaženja strukturnih barijera u procesu sticanja znanja i veština, a zarad boljih izgleda za zapošljivost ljudi širom Evrope. Upravo je saradnja kroz program Erazmus+ i programe koji su mu prethodili bila polazna osnova za kreiranje ovakve strategije. Obrazovni sistemi Evrope slažu se oko šest ključnih tema ili dimenzija Evropskog obrazovnog prostora, a to su: kvalitet obrazovanja (u najširem socio, ekonomsko-kulturnom smislu), zelene prakse i digitalne veštine, kvalitet inicijalnog i kontinuiranog obrazovanja nastavnika, jačanje saradnje među visokoškolskim ustanovama (savezi evropskih univerziteta, uvođenje novina kakve su mikrokredencijali, evropska studentska kartica) i geopolitička dimenzija obrazovanja (podrška ciljevima održivog razvoja UN, bolja međunarodna saradnja ustanova i internacionalizacija na svim nivoima obrazovanja u Evropi, podrška mladim talentima, zajedničkim istraživačkim i projektima za inovacije). Na samom kraju svog izlaganja, prof. dr Ivica Radović je naglasio, da je održavanje punopravnog učešća u programu za saradnju u oblasti obrazovanja, obuka, omladine i sporta Evropske unije je i jedna od obaveza Republike Srbije iz Pregovaračkog poglavlja 26: Obrazovanje i kultura. Poslednja naša kontribucija za prethodnu godinu u odnosu na ovaj program je iznosila oko 9 miliona evra. Ivica Radović je na osnovu svega izrečenog izrazio nadu da će Odbor ovom Predlogu zakona dati puno poverenje i da će ga podržati.

 U diskusiji povodom ove tačke dnevnog reda učestvovao je prof. dr Branimir Jovančićević.

 Branimir Jovančićević je naglasio da je Evropska unija u oblasti nauke pokazala najiskreniju podršku Republici Srbiji, što se vidi i u ovom programu Erazmus+. Evropska komisija je od 2000. godine možda i odigrala knjučnu ulogu u razvoju srpske nauke i srpskih naučnika. Kroz program Erazmus+ omogućeni su oficijalni načini i postupci da se naši naučnici povežu sa evropskim kolegama i institucijama. Projekti su u velikoj meri doprineli i stvaranju i učvršćivanju regionalnih veza naučnika i naučnih institucija. Jedan od fenomena, kako je rekao Branimir Jovačićević, je i činjenica da su međunarodni projekti doprineli povezivanju i čvrćim vezama samih univerziteta u Srbiji. Imajući u vidu značaj programa EU i njihovom doprinosu nauci u Srbiji, g-din Jovančićević je naglasio da daje punu podršku ovom Predlogu zakona.

 Nakon završene diskusije, Odbor za obrazovanje, nauku, tehnološki razvoj i informatičko društvo je, jednoglasno (12 glasova – ZA), **odlučio** da predloži Narodnoj skupštini **da prihvati Predlog zakona o potvrđivanju Sporazuma između Republike Srbije i Evropske unije o učešću Republike Srbije u programu Erazmus+ - programu Evropske unije za obrazovanje, obuke, mlade i sport**, koji je podnela Vlada. Za izvestioca Odbora na sednici Narodne skupštine određen je prof. dr Marko Atlagić, predsednik Odbora.

 Druga tačka dnevnog reda: **Razmatranje Predloga zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Horizont Evropa – okvirnom programu za istraživanje i inovacije, koji je podnela Vlada (broj: 011-44/23, od 13.01.2023. godine)**

Uvodne napomene povodom ove tačke dnevnog reda iznela je dr Jelena Begović, ministarka nauke, tehnološkog razvoja i inovacija i navela da su programi EU započeti još 1983. godine i da je ovo deveti program a da se vremenom programi proširuju i budžeti vremenom postaju sve veći. Ovaj fond je najveći na svetu za finansiranje nauke i inovacije. Deveti okvirni program Horizont Evropa je ambiciozan sedmogodišnji program sa budžetom od 92,5 milijarde evra. a budžet se u najvećoj meri puni kontribucijama država koje su članice EU i državam, pridruženim članicama, kao što je Republika Srbija. Procenjena kontribucija za ovaj sedmogodišnji okvirni program je povećana u odnosu na prethodni okvir, u kojem je Republika Srbija uložila oko 90 miliona evra a iz programa je iskoristila oko 135 miliona evra i Republici Srbiji je dozvoljeno da iz fonda povuče 8% više novca nego što je uložila. Po podacima iz januara 2023. godina u ovom programu Srbija učestvuje na 128 projekata i već je to finansirano sa 41,5 miliona evra, što pokazuje da imamo izvanrednu nauku. Program Evropske unije Horizont Evropa je fantastičan mehanizam da se našoj naučno istraživačkoj zajednici, privatnim kompanijama, nevladinom sektoru, pa i pojedincima otvara mogućnost da se pridruže evropskim mrežama, evropskoj infrastrukturi, izuzetnim elspertima i opremi, evropskom tržištu i određenim vrstama kapitala koje mogu da iskoriste za svoj dalji razvoj. Karakteristika programa Horizont Evropa je da spaja privatni sektor, državni sektor, industriju, istraživanje, „start-ap“ zajednicu, profitne organizacije i nevladin sektor. Kroz aktivno učešće u projektu Horizont Evropa i njegove projekte, Srbija primenjuje integrisane politike istraživanja i dobre prakse iz EU možemo da prmenimo u našem sistemu. Glavne teme EU u sferi istraživanja i razvoja jesu globalni izazovi, vezani pre svega za klimatske promene, životnu sredinu, energetiku, zdravstvo, poljoprivredu i proizvodnju hrane. Cilj EU je da se podigne nivo kompetetivnosti i nivo ekonomskog rasta a nauka je osnovni vid rešenja u realizaciji tog cilja. Ministarka je naglasila da Republika Srbija ima ravnopravan položaj što se tiče budžeta, kompetetvnosti, što znači da naši istraživači, na osnovu ekspertize i svoje izvrsnosti, dobijaju šansu da budu deo različitih konzorcijuma. Takođe, naši predstavnici mogu da budu članovi svih izvršnih i kontrolnih tela, nemaju pravo glasa ali mogu da utiču na dalju politiku razvoja projekta Horizont Evropa. Održavanje punopravnog učešća u programu za saradnju u oblasti istraživanja i inovacija Evropske unije je i jedna od obaveza Republike Srbije iz Pregovaračkog poglavlja 25: Nauka i istraživanje. Na samom kraju svog izlaganja, ministarka Begović je izrazila nadu da će Odbor podržati ovaj Predlog zakona o potvrđivanju Sporazuma, koji predstavljaju najsvetlije tačke i osnove za dalji razvoj Republike Srbije.

 U diskusiji povodom ove tačke dnevnog reda učestvovali su: prof. dr Vladimir Obradović, prof. dr Branimir Jovančićević, prof. dr Vladimir Đukić i prof. dr Jahja Fehratović.

 Prof. dr Vladimir Obradović je naglasio da su nauka, inovacije, visoko obrazovanje nadstranačka stvar i da će on, kao i njegova politička grupacija podržati ovaj Predlog zakona. Predložio je da se u narednom periodu organizuje javno slušanje i stručna debata gde bi se razmatrale teme koje muče nauku. Takođe, potrebno je podrobnije razgovarati i raspravljati i problemima Fonda za nauku i Fonda za inovacionu delatnost i razmatrati njihove izveštaje o radu. Potrebno je unaprediti rad postojećih matičnih odbora, uvesti neke nove matične odbore, otvoriti pitanje rangiranja i finansiranja časopisa. Profesor Obradović je pohvalio finansiranje, po prvi put od ove godine, postdoktorskih studija od strane Ministarstva i izrazio nadu da će Ministarstvo o ovom procesu Odboru dostaviti zvanične informacije. Nauku u Srbiji opterećuju mnogi problemi koje treba rešiti a tiču se imovine, poreske politike, carinske politike, itd, što treba na najbolji mogući način rešiti.

 Prof. dr Branimir Jovančićević je ukazao na problem srpske nauke, da od relativno velikog broja naučnika i istraživača, veoma mali broj njih je „iskoripćen“ za dobrobit države Srbije i da treba pronaći način za njihovo aktivnije uključivanje u društvene aktivnosti. Jedna od krucijalnih promena u organizaciji i konceptu razvoja nauke u Srbiji desila se kada je odlučeno da se sa projektnog pređe na institucionalno finansiranje. Prof. dr Branimir Jovančićević je izneo svoj utisak da se u Srbiji forsira visoka nauka a da su primenjena istraživanja zapostavljena i da u toj sferi treba izvršiti korekcije u narednom vremenu.

 Prof. dr Vladimir Đukić je podržao predlog za organizivanje javnog slušanja na temu rada i funkcionisanja Fonda za nauku Republike Srbije, ustanove koja je osnovana pre četiri godine. Potrebno je utvrditi da li u Srbiji zaista postoji 14000 istraživača, na koji način se dele sredstva, kako funkcionišu instituti i zbog čega konsultanti „ispumpavaju“ novac iz naučne zajednice Republike Srbije. U Srbiji nedostaju društvene nauke, kritička misao i intelektualna širina i treba u te oblasti treba više ulagati. Na samom kraju svog izlaganja profesor Đukić je naglasio da je formiranje posebnog Ministarstva za nauku, tehnološki razvoj i inovacije pun pogodak.

 Prof. dr Jahja Fehratović se saglasio da se u narednom periodu organizuje javno slušanje na temu rada Fonda za nauku i Fonda za inovacionu delatnost i zamolio predstavnike oba ministarstva da uzmu učešće u organizovanju i realizaciji ovih aktivnosti.

 Nakon završene diskusije, Odbor za obrazovanje, nauku, tehnološki razvoj i informatičko društvo je, jednoglasno (13 glasova – ZA), **odlučio** da predloži Narodnoj skupštini **da prihvati Predlog zakona o potvrđivanju Sporazuma između Republike Srbije i Evropske unije o učešću Republike Srbije u programu Evropske unije Horizont Evropa – okvirnom programu za istraživanje i inovacije**, koji je podnela Vlada. Za izvestioca Odbora na sednici Narodne skupštine određen je prof. dr Marko Atlagić, predsednik Odbora.

 Sastavni deo ovog zapisnika je tonski snimak Sedme sednice Odbora za obrazovanje, nauku, tehnološki razvoj i informatičko društvo (http://217.26.67.44/filesnsrs/odbor/odbor2023020408.mp4).

 Sednica je završena u 9,20 časova.

 SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Dragan Luković prof. dr Marko Atlagić